Oslo-politiet med kraftig kritikk av TV 2: - TV 2 konstruerer sin egen virkelighet

Kritikken kommer etter to reportasjer om en mann som ringte 112 og sa han ble drapstruet uten at politiet rykket ut.

I en melding publisert på Oslo politidistrikts nettsider, kommer politiet med kraftig kritikk av TV 2 etter denne saken og en oppfølgingssak. Faksimile/TV 2

3. mars 2015 22:41 Sist oppdatert 4. mai 2015

De siste dagene har TV 2 hatt to saker der en mann som ble knivstukket, ringte politiets nødnummer flere ganger og fortalte at han ble drapstruet — uten at de rykket ut. I stedet skal mannen ha blitt henvist til 02800, som er politiets telefonnummer for saker som ikke er akutte.

Først etter at pårørende av mannen tok kontakt, rykket politiet til stedet. Da var mannen knivstukket flere ganger og livstruende skadet.

Mener TV2 forhåndsprosederer saken

I en melding politiet har lagt ut på sine nettsider tirsdag ettermiddag kommer politiet med kraftig kritikk av TV 2s fremstilling av saken. De mener at det ikke var noe i telefonsamtalene som tydet på at det dreide seg om en reell nødsituasjon, og at dette kommer klart frem av de skriftlige lydloggene TV 2 har fått tilgang til via sine kilder.

«Oslo politidistrikt kjenner seg ikke igjen i TV 2s fremstilling og oppfatter den som en konstruksjon av virkeligheten og en planlagt forhåndsprosedering av saken.» heter det i pressemeldingen, som politiet har lagt ut på sine hjemmesider.

Hevder de ikke fikk stille til intervju

Oslo-politiet hevder også at de ikke fikk stille til intervju i forbindelse med den andre reportasjen, der den fornærmedes bistandsadvokat, Mette Yvonne Larsen, kommer med kraftig kritikk av politiet:

«I reportasjen mandag kveld sier journalisten at «det eneste politiet vil si i dag, er at de ikke kjenner seg igjen i TV2s fremstilling av saken, og ser frem til å få belyst helheten gjennom Spesialenhetens etterforskning». Politiet ønsket å bli intervjuet i saken, noe TV2 sa de ikke hadde anledning til.» skriver politiet.

Har publisert kort utdrag av lengre logg

TV2 har publisert et kort utdrag av loggen fra telefonsamtalene på nettsidene sine og i TV-reportasjen. VG har publisert hele utskriften fra den siste samtalen som du kan lese her.

Ifølge VG ringte direktøren politiet 02.06 og 02.08. Begge ganger ble han avbrutt og bedt om å ringe 02800. Etter at han ringte nok en gang, varte samtalen i 12 minutter.

Der går det frem at den fornærmede mannen skjelte ut operatøren på operasjonssentralen flere ganger, henviste til sin stilling som direktør for et firma og til sin nabo, som ifølge VG er en kjent gründer. Operatøren som mottok samtalen, skal også flere ganger ha hatt problemer med å forstå hva han sa.

Ut i fra loggen VG har publisert, kan det også se ut som om han ikke kunne forklare hva bakgrunnen var for det han oppfattet som drapstrusler.

Det går frem av TV2s reportasjer at den fornærmede mannen var beruset. Ifølge VG, hadde han en promille på 1,8.

- Ønsket å fremme kritikken av politiet

Redaksjonssjef Bjarte Trettenes i TV2 Nyhetene sier de ikke ønsket å ta stilling til skyldspørsmålet i saken, men la den fornærmede mannen fremme kritikken han hadde av politiet.

- Av det korte utdraget dere har publisert kan man få et annet inntrykk enn om man leser hele, som ble publisert i VG. Hvorfor la dere ikke ut hele lydloggen?

— Vi vet at dette er en sak med mange sider, hvor det er påstand mot påstand. I utgangspunktet var det ikke vår hensikt å gå inn i skyldspørsmålet i straffesaken. Vi ønsket å fremme den kritikken som kom mot politiet fordi det gikk så lang tid før de reagerte. Det var først etter flere samtaler fra kona og svigermoren at de lovet å sende en bil. Det gikk én time før de kom, hvor han lå hardt skadet og holdt på å blø i hjel, sier Trettenes til Aftenposten.

Han viser til at andre medier, blant annet VG, har omtalt saken fra den siktede og hans kones ståsted.

— Vi mente det var en aktverdig grunn til å slippe offeret til, for det var kritikk av politiet han ønsket å fremme. Som det fremgår i reportasjen har han beklaget og angrer på de ufine og frekke uttalelsene han kom med, og han hevder årsaken var at han var i en ekstrem situasjon, sier Trettenes.

Reagerer på tilsvars-kritikk

Redaksjonen har tatt kontakt med politiet i etterkant av meldingen de publiserte på sine nettsider. De er uenige i politiets påstand om at de ikke fikk slippe til i den andre reportasjen kanalen laget.

— Det vi reagerer på er at de hevder de ikke har fått imøtegåelsesmuligheter. Ifølge vår journalist har de det. Det er riktig at de ønsket å stille opp foran kamera, men vi hadde ikke kapasitet til å sende ut et reporter- og kamerateam, sier Trettenes.

— Politiet ønsket ikke å si noe annet enn akkurat den formuleringen det ble enighet om på e-post med TV 2s reporter.

Politiet sier de ba om å få komme med tilsvar i reportasjen

Unni Grøndal, pressesjef i Oslo politidistrikt, sier de ba om å få komme med et tilsvar i TV-reportasjen. Da det ikke lot seg gjøre foran kamera, foreslo politiet å ta det på telefon.

— Vi ønsket å være synlige og få komme med i reportasjen for å gi vårt syn på saken. Da vi foreslo å ta det på telefon, svarte journalisten at «det er dårlig TV», sier Grøndal.

Til dette svarer Trettenes i TV 2:

— Politiet samtykket til at vi brakte deres kommentar ved å lese den opp i reportasjen.

Har ikke tatt stilling til PFU-klage

Grøndal opplyser tirsdag kveld at de ikke har tatt stilling til om de vil klage inn saken for Pressens faglige utvalg.

— Vi ønsker ikke å bidra til forhåndsprosedyre i mediene når det gjelder selve straffesaken. Det vi påpeker, er hvorfor politiet ikke rykket ut med en gang. Dette er en sak hvor vi opplever at det er en ensidig fremstilling, og hvor vi ønsket å få ut vår oppfatning av saken, sier Grøndal i Oslo-politiet.

Mannen som nå er siktet for drapsforsøk, hevder ifølge TV2 at han ikke har truet den fornærmede mannen. Han mener videre at knivstikkingen skjedde etter at den fornærmede gikk til angrep på hans kone.

Tirsdag denne uken ble han fengslet i fire nye uker.